Pengeboman Yeonpyeong

Pengeboman Yeonpyeong merupakan satu kejadian antarabangsa yang berlaku di Semenanjung Korea pada 23 November 2010. Ia bermula pada jam 14:34 KST (05:34 UTC) pada 23 November, apabila artileri Korea Utara mula membedil pulau Daeyeonpyeong, sebuah pulau dalam gugusan pulau Yeonpyeong, di Korea Selatan. Agensi berita rasmi Korea Utara, KCNA mendakwa bahawa pihak Korea Utara menembak selepas pihak Korea Selatan "menembak ke arah perairan kita secara melulu" (Korea Selatan terlibat dalam latihan artileri di kawasan itu).

Punca 
Para pakar mempercayai bahawa tindakan Korea Utara sedikit sebanyak didorong peralihan kuasa yang berlaku dalam kerajaan Korea Utara, apabila Kim Jong-un dilantik sebagai pewaris kepimpinan Kim Jong-il, serta peranan tentera Korea Utara dalam dasar luar negara. Robert Kelly, seorang profesor pembantu di Universiti Kebangsaan Pusan di Korea Selatan, berkata bahawa kaliber global Seoul yang semakin tinggi mungkin telah membangkitkan kemarahan Pyongyang. "Tekaan awal saya ialah bahawa ini merupakan pembalasan kepada martabat antarabangsa yang dinikmati oleh Korea Selatan di G20 baru-baru ini. G20 menyerlahkan kemunduran Korea Utara dengan cara yang sama Korea Selatan ditonjolkan sebagai rakan pertubuhan elit global ini yang menetapkan peraturan antarabangsa, inilah yang tidak disukai oleh pihak Korea Utara," katanya. Juga difikirkan bahawa provokasi ini ada hubung kait dengan keperluan bantuan makanan di Korea Utara.

Kesan 
Kejadian pengeboman ini menyebabkan beberapa rakyat Korea Selatan yang tinggal di Yeonpyeong kehilangan nyawa. Dua askar marin Korea Selatan, Sarjan Seo Jeong-wu dan Prebet Kelas Pertama Moon Gwang-wuk, terbunuh, enam orang cedera parah, dan sepuluh lagi dirawat untuk kecederaan kecil. Bedilan ini turut meragut nyawa dua orang awam. Selain itu, serangan ini juga menyebabkan kebakaran di pulau.

Serangan Korea Utara ini juga menyebabkan pasaran kewangan sedunia teruk terjejas. Sebilangan mata awang Asia kesusutan nilai berbanding euro dan dolar Amerika, pada masa yang sama bursa saham Asia turut mengalami kejatuhan. Kesan pembedilan ini terhadap industri kewangan juga memanggil bank pusat Korea Selatan, iaitu Bank Korea, untuk mengadakan mesyuarat kecemasan untuk menilai impak pertempuran ini terhadap pasaran.

Rujukan

Pautan luar 

 CCTV footage of the shelling in Yeonpyeong  from Yonhap

2010 di Korea Selatan
2010 di Korea Utara
Konflik 2010